હવે જે કબૂલાત વિરેન્દ્રએ કરી તે કોઈ ફિલ્મ સ્ટોરી બરોબર જ હતી. વિરેન્દ્રએ કહ્યું હત્યા માટે મે મારા એક મિત્ર રાજીવને કહ્યું હતુ. પ્રિયા સાંજે કોલેજથી છુટે તે પહેલા અમે એક મેડિકલમાંથી ઘેનની દવા લીધી. પ્લાન હતો કે કોલ્ડ્રીંક્સમાં ઘેનની દવા નાંખી બેભાન કરી દેવી અને પછી ગાડીમાં જ ઓશીકાથી તેનો શ્વાસ રૂંધીને મારી નાંખવી. આ માટે ગુરૂકુળ રોડ પરના એક શો રૂમમાંથી ઓશીકુ પણ ખરીદ્યું હતુ. પ્રિયા કોલેજ બસમાં ગોતા આવતી તે ખબર હતી. માટે તેનો ફોન કર્યા વગર જ તેની એક્ટિવા પાસે સાંજે સાડા પાંચ વાગ્યે કાર લઈને હું અને રાજીવ પહોંચી ગયા હતા. પ્રિયા બસમાંથી ઉતરીને એક્ટિવા લેવા આવી ત્યારે તેને મળ્યો અને કહ્યું ચાલ ફિલ્મ જોવા જવાનું છે. પાછુ પ્રિયાને એ પણ કહ્યું કે ઘરે એવું ના કહેતી હું જોડે છું મને શરમ આવે છે. પ્રિયા મંગેતરના પ્રેમમાં ઓળઘોળ હતી અને તેણે ઘરે ખોટો ફોન કર્યો કે હું લાયબ્રેરીમાં વાંચવા જઉ છું આવતા મોડું થશે.